AlexejDobrolubov/national_council_slovak_2010 huggingface dataset:
25. schôdza NR SR - 5.deň - B. popoludní - 30.03.2021
Dátum: 2021-03-30
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

109. Ďakujem pekne, pán predsedajúci, za slovo. Vážená kolegyňa Zitka, chcem ti poďakovať za tvoj vecný príspevok, stručný, jasný, výstižný. Každá diskusia nás spravidla posúva ďalej. V prvom rade z takého faktického hľadiska, keby aj Slovensko hneď dosiahlo uhlíkovú neutralitu, a už to tu bolo povedané, sú iní silní hráči, ktorí spôsobujú tieto podmienky, o ktorých sa bavíme, a my to príliš nezmeníme. To ale neznamená nekonať. Takisto nás ženie do problémov tvrdenie, že Európska únia sa rôznymi opatreniami z tejto oblasti dostáva do takého problému ekonomického alebo konkurencieschopnosti, že bude menšia v rámci sveta. To ale neznamená takisto, aby sme nekonali v tejto oblasti. Napríklad do roku 2025, keď by sa reálne mali prestať vyrábať automobily so spaľovacími motormi, ťažko povedať, ako si bežní ľudia majú zarobiť na elektromobily. Sú to, samozrejme, širšie súvislosti a veci, o ktorých by sme tu mohli hovoriť. Máme a zbierame štatistické údaje z oblasti hydrometeorológie, na úsekoch vodnej správy, meteorologických prvkov a javov, máme veľa údajov k topeniu ľadovcov, k hydrologickému režimu tokov, máme množstvo údajov o kvalite ovzdušia a vody, meriame jednotlivé prvky a rôzne, rôzne tieto špecifické údaje vo svetových meteorologických a hydrologických centrách. Podrobne sa mapujú takmer v hodinových krokoch. Nepretržite. Celú túto situáciu, samostatnú oblasť tvorí seizmológia, problémy, ktoré s tým súvisia, takisto sopečná činnosť a zamorovanie ovzdušia pri aktivitách jednotlivých sopiek. Sú rôzne ekologické havárie tankerov, klčovanie zelených plôch amazonských pralesov a podobne. To z globálneho hľadiska. Ale takisto tu bolo povedané všetko, čo aj náš rezort životného prostredia robí v oblasti odpa... (Prerušenie vystúpenia časomerom.)
24. schôdza NR SR - 1.deň - B. popoludní
Dátum: 2021-02-24
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

133. Ďakujem za slovo, pán predsedajúci. Vážená pani kolegyňa, ja ti chcem tiež poďakovať za také zhrnutie, povedala si to nielen ako zdravotníčka, ako poslankyňa Národnej rady, ako starostka, ale aj ako matka, manželka, tá, ktorú z tej práce, ktorú si tu popisovala, doma často čakali, vtedy, keď si bola zoči-voči smrti, voči ľuďom, keď si vypisovala veci potrebné, ktoré tieto stavy vyžadovali. Nie je to práca jednoduchá, patrí za to všetkým veľká vďaka aj tým, ktorí sa v súčasnosti tomuto venujú. Ďakovaniu nikdy nie je dosť, takže dovoľte aj týmto spôsobom si spomenúť na všetkých, ktorí sa boria s touto situáciou. Čo to znamená, vidíme okolo seba. Vidíme, čo je v Českej republike, čo je u nás, v iných krajinách, sú to veci, ak rozumiete aj interaktívne, čo to znamená, jedno na druhé nadväzuje, jednoducho, ak sa tie opatrenia neprijmú, tak sa nezbavíme tak skoro tohto stavu. Prečo ho máme predĺžiť, ten núdzový stav? Nuž, predovšetkým preto, že chránime zdravie a ochranu života práve aj týmto spôsobom. Čo mi je najviac ľúto, že sa dostáva čoraz viac ľuďom falošná nádej a je to veľmi zlý stav, pretože človek sa chytá už kadečoho, keď je to najhoršie. A ja si myslím, že každý máme dočinenia so svojimi blízkymi, ktorých sme stratili a nechcem povedať, ktorých eventuálne môžme stratiť, pretože tá situácia je taká, aká je. Každý poznáme zo svojho prostredia túto situáciu, jedni viac, druhí menej a niektorí tomu nechcú stále uveriť alebo uveria tomu až potom, keď sa ich to bezprostredne dotkne stratou svojho blízkeho. Takže chcem ešte raz ti poďakovať, pani poslankyňa, a prajem, prajem predovšetkým pevné zdravie všetkým, ktorí sa boria s touto situáciou vrátane nás tu v parlamente.
23. schôdza NR SR - 4.deň - A. dopoludnia
Dátum: 2021-01-29
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

79. Ďakujem za slovo. Ja vítam túto debatu veľmi pokojnú, ktorá sa týka nás všetkých, ktorí používame vozidlá, jazdíme denne a sme svedkami toho množstva bilbordov, ktoré sú popri našich cestách. Ja vidím také zefektívnenie odstraňovania týchto bilbordov, ako aj možnosť zbaviť sa tohto tzv. vizuálneho smogu. A zároveň chcem tak nejak povedať, že odstraňovanie bilbordov doteraz je veľmi problémové predovšetkým pre samosprávy. Častokrát ide o sporné veci vlastníkov, správcov ciest s vydaním súhlasných stanovísk dotknutých orgánov, organizácií. Častokrát ide o nelegálne stavby a prinášajú tým problémy predovšetkým pre obce a mestá. Popri diaľnici a rýchlostných cestách či obyčajných regionálnych komunikáciách sú priam posiate. Preto vítam tento zákon, ktorý by mohol priniesť určitý poriadok. Vítam túto poslaneckú iniciatívu, ako aj pomoc predovšetkým pre samosprávy. Bezpečnosť dopravy pred reklamou má absolútnu prednosť v niektorých krajinách, ako je Rakúsko, Nemecko, Španielsko alebo Fínsko. V každej zo spomínaných krajín platí striktný zákaz umiestňovania bilbordov pri cestách. Možno aj týmto poznatkom sa môžme inšpirovať. Ďakujem týmto navrhovateľovi a predkladateľovi tohto zákona. Ďakujem.
23. schôdza NR SR - 1.deň - B. popoludní
Dátum: 2021-01-26
Poslanec: Dobeš, Peter (OĽANO)
Druh vystúpenia: Vystúpenie

46. Vážené pani poslankyne, vážení páni poslanci, vážení prítomní, Výbor Národnej rady Slovenskej republiky pre verejnú správu a regionálny rozvoj ma uznesením určil za spravodajcu k návrhu zákona, tlač 371. V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Návrh zákona spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady, Výbor Národnej rady pre financie a rozpočet a Výbor Národnej rady pre verejnú správu a regionálny rozvoj. Za gestorský výbor navrhujem Výbor Národnej rady pre verejnú správu a regionálny rozvoj. Odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade v prvom čítaní. Pán predsedajúci, otvorte, prosím, všeobecnú rozpravu.
18. schôdza NR SR - 9.deň - B. popoludní
Dátum: 2020-12-08
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

37. Ďakujem, pán predsedajúci, za slovo. Ja verím, že aj tento návrh zákona pomôže prekonať sociálne slabé osoby alebo v sociálnych situáciách osoby, ktoré sa ocitnú v úlohe matky alebo budúcej matky. Myslím, že je tu priestor, aby sme aj upozornili a, alebo podčiarkli pomoc rôznym občianskym združeniam, neziskovým organizáciám, nadáciám, ktoré pomáhajú ženám, matkám, obetiam domáceho násilia. Častokrát tieto organizácie suplujú úlohu štátu a nie sú zanedbateľné pri tejto pomoci. Verím, že aj tento zákon pomôže vykompenzovať isté situácie v živote, v ktorých sa ocitnú matky alebo budúce matky. Ďakujem, pani poslankyňa, za prednesenie tohto návrhu. Ďakujem.
83. schôdza NR SR - 9.deň - A. dopoludnia
Dátum: 2023-02-15
Poslanec: Ďurica, Ondrej (-)
Druh vystúpenia: Vystúpenie s faktickou poznámkou

34. Ďakujem pekne. Ja som čakal chvíľu, čo sa týkalo samotného uznesenia, že podobné uznesenie po tejto brutálnej vražde predložia práve poslanci, ktorí iniciovali to uznesenie v tom prvom prípade tej brutálnej vraždy tu na Zámockej ulici, ale nestalo sa tak. My sme prišli s uznesením, ktoré je absolútne jasné a bolo tu popísané aj teda samotné uznesenie, ale aj dôvody, ktoré nás k tomu viedli. Chcem preto apelovať na poslancov Národnej rady, aby si uvedomili jednu vec, čo je podľa mňa v kontexte všetkých tých udalostí, ktoré predchádzali tomuto uzneseniu, dosť podstatné. Uvedomte si, ako rozdelíte spoločnosť, pokiaľ nezahlasujete za toto uznesenie. Aký signál vydáte alebo vyšlete do spoločnosti. Pokiaľ si ľudia uvedomia, že alebo budú mať pocit, že poslanci tohto parlamentu sa na tak tragickú udalosť, ako je smrť nevinného človeka, pozerajú inak, pozerajú rozdielne a pozerajú inými očami. Preto nie je podstatné, či tu stojí kolega Mazurek, alebo tu stojím ja a hovoríme o tomto uznesení alebo sme ho predložili, podstatný je obsah a podstatné je to, čo chceme do spoločnosti odkázať a to je celkom jasné odsúdenie akéhokoľvek takto brutálneho trestného činu. Čo sa týkalo tej diskusie a rozpravy a možno aj návodu, polícia musí mať úplne iné kompetencie a polícia musí mať podporu aj ministra vnútra v prípade, kedy rieši takéto situácie. Policajti nemôžu mať strach, nemôžu mať obavy z následkov svojho konania.
83. schôdza NR SR - 9.deň - A. dopoludnia
Dátum: 2023-02-15
Poslanec: Ďurica, Ondrej (-)
Druh vystúpenia: Vystúpenie s faktickou poznámkou

28. Ďakujem pekne. Pán Pollák, budem sa snažiť vám odpovedať, aj keď, samozrejme, tie odpovede nebudú konkrétne, pretože keď sa pýtate na štatistiky, tak tie štatistiky si dnes žiadajú mnohí, mnohí policajti, ktorí hovoria o tom, že by potrebovali, aby, aby vedeli identifikovať a nejakým spôsobom to riziko alebo tú, tú rizikovú lokalitu alebo rizi... alebo okolie, okruh tých páchateľov. To je, to je to, ako sa na problém tejto či už drobnej, alebo vážnejšej, väčšej kriminality pozerajú samotní policajti. My máme svoje odborné tímy, ktorí, ktoré sú zväčša vybudované z bývalých policajtov, ktorí, ktorí pracovali dlhé roky na, na rôznych odboroch alebo, alebo sa venovali rôznym špecializáciám a nielen, nielen s ich pomocou máme takto vypracovaný nejaký, nejaký pohľad, pohľad na vec. Rovnako čo sa týka zvyšovania životnej úrovne u tejto, u tejto, u tejto časti obyvateľstva, viete, ja si myslím, že aj snahu o neustále zvyšovanie dotácií vníma, vníma verejnosť veľmi nešťastne a mnohí to vnímajú ako krivdu a je, samozrejme, treba to adresovať tak, aby, aby to problémy odstránilo, aby to naozaj veci pomohlo, a nie, aby sme sa potom dozvedeli z nejakých informácií alebo z investigatívnych novinárov, že takéto a takéto projekty slúžili viac-menej na to, aby sa tam minuli peniaze naoko a veci to v žiadnom prípade nepomohlo. A tak ako povedal kolega Miro Suja, ja naozaj nehovorím ani o osadách vyslovene, ani o nejakej komunite tých páchateľov, proste kriminalita je všade, samozrejme, ja to nespochybňujem, ani to nehovorím do jedného... (Prerušenie vystúpenia časomerom.)
83. schôdza NR SR - 9.deň - A. dopoludnia
Dátum: 2023-02-15
Poslanec: Ďurica, Ondrej (-)
Druh vystúpenia: Vystúpenie v rozprave

18. Ďakujem pekne za slovo, pán podpredseda. Dovoľujem si uviesť návrh uznesenia k brutálnej vražde Slovensky v Michalovciach a dlhodobej tolerancie antisociálneho správania niektorých komunít. Takýto názov má to uznesenie. A zároveň sa hlásim ako prvý do rozpravy, kde k navrhovanému uzneseniu poviem viac. Ďakujem, pán podpredseda, skončil som.
83. schôdza NR SR - 7.deň - A. dopoludnia
Dátum: 2023-02-10
Poslanec: Ďurica, Ondrej (-)
Druh vystúpenia: Vystúpenie s faktickou poznámkou

109. Ďakujem za slovo. Ja som veľmi vďačný kolegovi za takú rekapituláciu pôsobenia tejto odvolanej vlády a také okienko do toho, čo sa jej podarilo a čo sa jej naopak nepodarilo a pravdepodobne už ani nepodarí. Dnes tu pôsobia poslanci, ktorí boli kedysi ministrami, a pokazili, čo sa dalo. A pôsobia tu strany, ktoré stratili dôveru a dávno nemali dôveru občanov, a myslia si, že do septembra ľudia zabudnú a že sa im budú môcť prihovárať a zase ich klamať a zase im sľubovať hory-doly. Dnes je celé Slovensko oblepené bilbordami, kde je napísané ´200 euro splnili sme´. A ja by som bol rád, keby sa počas tej doby do predčasných parlamentných volieb objavili aj bilbordy, kde by bolo napísané ´zobrali sme, zrušili sme, zakázali sme, pokazili sme, obmedzili sme´ atď. Pretože na Slovensku naozaj, na Slovensku sa začala predvolebná kampaň a je až neskutočné, s akou drzosťou dokážu niektorí poslanci a niektorí predstavitelia bývalej vlády, ktorí sú dnes v tomto parlamente, hovoriť o tom, čo všetko ľuďom dali a čo všetko ľuďom dajú a strašiť všetkých občanov a hovoriť im do svedomia, koho majú voliť a koho naopak voliť nemajú. Takže toto si treba takisto všímať a som vďačný za tú rekapituláciu, aby sa nám nestalo na Slovensku to, že do septembra, do termínu predčasných volieb zabudneme a že zase naletia občania na nezmysly a budú voliť bláznov, skrachovancov a všelijakých egomaniakov, ktorí potom spoločnosť dovlečú až, až do stavu, v ktorej sa ocitla dnes. Pán Šefčík, mne, mne naznačujete niečo, alebo? Ja viem, o kom hovorím... (Prerušenie vystúpenia časomerom.)
83. schôdza NR SR - 4.deň - A. dopoludnia
Dátum: 2023-02-07
Poslanec: Ďurica, Ondrej (-)
Druh vystúpenia: Vystúpenie s faktickou poznámkou

58. Ďakujem pekne. Ja len v skratke. Absurdné je to, že na jednej strane v istom období príde návrh na zrušenie obedov. Poslanci, ktorí tu sedia, tak to, samozrejme, odobria aj svojím hlasovaním a tlieskajú tomu, ako je to dôležité opatrenie a potom prejde pár mesiacov a príde sem návrh, aby sme ich zaviedli a tí istí poslanci zase hovoria, aké to je skvelé. Tak toto je tá absurdita a tá faloš tej diskusie, pretože keď si niekto myslí, že sa tu nejedná o nejaký predvolebný ťah alebo o snahu prichádzať teraz s najlepšími možnými riešeniami, tak sa mýli. Jednoducho toto je, toto je fakt a toto je skutočnosť. A my to nepotrebujeme ani dokazovať, ani presviedčať niekoho o tom, že to tak je, pretože to, čo som povedal v prvej časti svojej faktickej poznámky, to je, to je jasný dôvod. Na jednej strane tu bola iniciatíva, kde prebiehala rozprava, prebiehali faktické poznámky a poslanci hovorili o tom, ako sú tie obedy zadarmo zlé a ako ich treba zrušiť a aké to má, a to má nevýhody, a dnes časť tých istých poslancov bude hovoriť, že to treba, že to treba schváliť. My sme, samozrejme, za to, ale my sme vtedy takisto kritizovali tú snahu o zrušenie obedov zadarmo. Takže naozaj tu prebieha proste predvolebná kampaň a toto sú marketingové kroky strán, ktoré s takýmito návrhmi prichádzajú. To je, to je celá veda a dopláca na to len občan, pretože sa niečo zbytočne zruší, potom sa to prijíma, trvá, trvá to nejaký čas, zahlcuje to celú spoločenskú debatu aj rokovanie v parlamente, to je, to je systém, že niečo sme postavili a fungovalo to a teraz to zbúrajme, aby sme to mohli o pol roka zase začať stavať. Takto sa nedá robiť politika a takto sa nedá pomáhať ani ľuďom. Toto je absurdné proste. Takto sa Slovenská republika nikdy nedostane dopredu a neposunieme sa vpred. Na to, na to neexistuje iný dôvod, len to, že tu účelovo chcete robiť kampaň.
83. schôdza NR SR - 1.deň - B. popoludní
Dátum: 2023-02-01
Poslanec: Ďurica, Ondrej (-)
Druh vystúpenia: Vystúpenie s faktickou poznámkou

66. Ďakujem za slovo. Myslím si, že najväčšou tragédiou je to, že skutočne tie štáty, ktoré majú rétoriku postavenú jednostranne a pozerajú sa len jedným okom na tento konflikt, ako keby skutočne nemali žiadny plán, a možno to je práve plán Európskej únie nemať žiadny plán, pretože tu nie je vidieť naozaj žiadne posuny, žiadny pokus o akúkoľvek inú rétoriku, akýkoľvek iný názor. A myslím si, že je veľmi nebezpečné, že aj v spoločnosti, aj s pričinením médií tu vzniká hystéria, kedy každý pohľad na vojnu na Ukrajine je odsudzovaný a je okamžite voči takýmto názorom zahájená kampaň. Ja sa dotknem jedného, jedného momentu, ktorý spomenul predrečník, a to je komplet S-300. Ja som slúžil, pán minister, u protivzdušného vojska a bol som neďaleko, pár metrov deň čo deň od tohto kompletu. A naozaj ma fascinovalo to, keď sme hovorili, že ten komplet je potrebné, je potrebné odovzdať Ukrajine. Pokiaľ ja mám svoje praktické vedomosti a informácie od ľudí, ktorí na tých kompletoch do poslednej chvíle slúžili, tie komplety boli v poriadku, fungovali úplne v poriadku. A pokiaľ to tak nie je, pokiaľ to tak nie je, tak tá bojaschopnosť, ktorú my sme deklarovali, tak nebola. A vtedy človeku zastane rozum a pýta sa, kde je teda pravda. Klame ma minister Naď alebo ma klame moja osobná skúsenosť, alebo kolegovia, s ktorými som deň čo deň celé roky slúžil? Takže ja by som bol veľmi vďačný za tú vašu odpoveď a reakciu na to, ako to bolo s tou S-300. A pozdravujem všetkých kolegov, ktorí, ktorým bolo veľmi ľúto za týmto kompletom, pretože tomu venovali celý svoj profesionálny život. Ďakujem.
78. schôdza NR SR - 18.deň - B. popoludní
Dátum: 2023-01-26
Poslanec: Ďurica, Ondrej (-)
Druh vystúpenia: Vystúpenie s faktickou poznámkou

116. Ďakujem kolegom za reakcie, aj za tie kritické, aj tie pozitívne. Čo sa týka pána poslanca Vetráka. Pán kolega, ja netvrdím, ani my netvrdíme, že budeme, budeme po voľbách sedieť v parlamentných laviciach a v podstate to nie je, to nie je dôvodom alebo hlavným nejakým motívom, prečo robíme politiku a prečo sa verejne vyjadrujeme. Sú tu však nejaké nálady v spoločnosti a nejaké dlhodobé prieskumy, sú tu konkrétne politické kroky, ktoré táto vláda urobila, na základe toho sa aj rozpadla. Boli tu nejaké kroky, ktoré robil Matovič a to, kde sa ocitla Slovenská republika, kde sa ocitol parlament dnes, to je, či chceme, alebo nechceme výsledkom Igora Matoviča, pretože aj tá vaša koalícia sa rozpadla. Tak ako to bolo menované neskôr aj pri tom odvolávaní vlády vďaka, vďaka povahe, charakteru a nejakej politickej línii Igora Matoviča. Čo sa týka pána Šefčíka. Pán Šefčík, ja som v tej rozprave, samozrejme, v rámci toho kontextu povedal, že niektorí poslanci koalície sa profilujú ako komedianti alebo sú komedianti, ale myslel som to práve v kontexte toho, čo som hovoril svojím správaním. Mne nevadí, že tu je niekto herec alebo spevák, alebo sa akokoľvek dotýka kultúry, to nie je otázka povolania, to nie je otázka toho, že tých ľudí chcem nejako podceňovať, to je otázka toho, ako v tomto parlamente vystupujú a sú tu naozaj komedianti, ktorí, ktorí dlhodobo, dlhodobo dehonestujú úroveň Národnej rady. A čo sa týka kolegu Polláka. Súhlasím s vami, súhlasím s vami, že tá úroveň je taká žalostná, ako je, ale myslím si a to presvedčenie mám, že toto priniesol Igor Matovič. Tú nekultúru a tú agresivitu do politiky priniesol Igor Matovič.
78. schôdza NR SR - 18.deň - B. popoludní
Dátum: 2023-01-26
Poslanec: Ďurica, Ondrej (-)
Druh vystúpenia: Vystúpenie s faktickou poznámkou

84. Ďakujem. Pán kolega, musím s vami súhlasiť v jednej takej zásadnej veci, ktorá má potom vplyv aj na celkový vývoj politickej situácie, aj na to, ako funguje, rokuje a vôbec prijíma zákony parlament. Vy ste spomenul, že bol by ste rád, keby v budúcnosti mal parlament svoju odbornosť a úroveň, a to je presne to, čo sa stalo, že parlament stratil úroveň, a tým, akí poslanci sa dostali do lavíc vládnych poslancov a akým spôsobom hlasovali pri mnohých, mnohých zákonoch, jednoducho tým prišlo k určitým zmenám aj v legislatíve, aj v politickej rovine, aj v občianskej alebo spoločenskej rovine, aj v atmosfére ako takej, a to je jednoducho dôsledok a dopad toho, čo si ľudia zvolili v posledných parlamentných voľbách. Mnohí povedali, že dali hlas Pročkovi alebo Matovičovi, keď ste sa ich pýtali, tak povedali, že preto, aby bola sranda a dnes, dnes to, samozrejme, ľutujú a dnes sú nešťastní a radi by túto svoju chybu opravili a radi by sa, radi by sa svojím pričinením postarali o to, aby na Slovensku boli pomery iné. Dnes, samozrejme, nemajú, nemajú tú možnosť, resp. do budúcna tú možnosť stratili práve tým, že im toto torzo vlády zobralo referendum. A ešte ste spomenuli jednu, jednu zaujímavú myšlienku, a to je termín predčasných volieb a postoj Borisa Kollára k tomuto termínu. Pravda je taká, že ten nešťastný Matovič nielen, nielenže dobačoval tú vládu a dostal Slovensko tam, kam ho dostal, on má ešte tú zvláštnu vlastnosť, že on ešte tým svojím pôsobením na politickej scéne, a tým ako všetko ovláda, organizuje, on potápa aj ostatné politické strany, ktoré s ním tvorili minulú, minulú koalíciu. A toto by si mali uvedomiť tieto strany, že jednoducho týmto, týmto stagnovaním a naťahovaním času len, len strácajú.
78. schôdza NR SR - 18.deň - B. popoludní
Dátum: 2023-01-26
Poslanec: Ďurica, Ondrej (-)
Druh vystúpenia: Vystúpenie s faktickou poznámkou

52. Ďakujem pekne. A ďakujem aj kolegovi Mirovi Sujovi za jeho reč, aj za štýl akou, ako tú reč teda predniesol. Pretože si myslím, že aj tá emócia je na mieste. Pretože takto, priatelia, to vnímajú občania. Toto je presne hlas ľudí, to čo predviedol kolega Miro Suja. Ja som šiel dnes po ulici a pýtal sa ma jeden starší pán, povedzte mi, pán poslanec, čo tu ešte robia? Veď už mali byť dávno preč. Už tu nemali dávno sedieť. A ja im vravím, že oni tam ani nesedia. Oni síce berú plat, ale nesedia tam. A keď sa pozriete, vážení občania, do pléna, tak vládni poslanci a bývalá vláda, ktorá bola odvolaná, sa dožaduje pôsobiť až do konca mesiaca september, kedy by mali byť tzv. predčasné voľby. To sa pýtam, či do desiateho, resp. ďalších desať mesiacov, či budú takýmto spôsobom chodiť do práce a poberať plat. Za toto, že tu nesedia?! A keď tu bola debata o tom, ako povedal Miro Suja, že ich motivácia je otázka peňazí, či už štátny príspevok, alebo mesačné výplaty. Ja vám poviem, čo je motivácia a budem rád, keď si to ľudia všimnú a keď nad tým začnú uvažovať. Motivácia, prečo tu majú byť až do septembra, je tá, pretože potrebujú vymyslieť nejakú taktiku na občana, potrebujú vymyslieť niečo, čo zase zaberie, čím ich zase na pódiách, na námestiach oklamú. Toto potrebujú. Potrebujú pripraviť bábky. Potrebujú pripraviť hercov. Potrebujú pripraviť scenár a urobiť divadlo na občana, na voliča, aby zase si našli tému, ktorou ľudí oklamú. Tak ako ich oklamali pri posledných voľbách. To je dôvod. To je dôvod, pretože vedia, že tie, tie narážky na kauzy opozície a na tú minulosť už jednoducho nezaberajú. A ľudia majú dobrú pamäť. A teraz nevedia, čo ďalej. Potrebujú, tak ako spravili film, potrebujú spraviť divadlo, ktoré budú prezentovať na námestiach v predvolebnej kampani. A toto, toto je prečo potrebujú čas.
78. schôdza NR SR - 18.deň - A. dopoludnia
Dátum: 2023-01-26
Poslanec: Ďurica, Ondrej (-)
Druh vystúpenia: Vystúpenie s faktickou poznámkou

56. Ďakujem pekne za slovo. Pán Matovič, všetci čakali, ako sa prejavíte v pozícii poslanca, keď sa vrátite medzi poslancov do týchto lavíc. A vy ste spravil presne to, čo sa od vás očakávalo. Vy ste si dokonca začal robiť kampaň a celú tú vašu rozpravu ste postavil na vlastnej kampani. A ja sa na jednej strane teším, že vediete OĽANO tam, kam ho vediete. Ja pevne verím, že zostanete jeho najväčším lídrom, pretože mať Matoviča za lídra strany, je jasná cesta do záhuby. A vy ste bol dokonca premiérom. A keď tu vy moralizujete o tom, že akým spôsobom tu vystupuje dnes opozícia a akým spôsobom argumentuje, tak si spomeňte na svoje prejavy či už na európskej pôde alebo na svoje fungovanie vo funkcii premiéra. To bola jedna katastrofa. Ľudia vás nechcú. Ľudia vám to dali jasne najavo, preto dnes chodíte s ochrankou, pretože nie ste schopný prísť medzi ľudí. Nie ste schopný s nimi komunikovať a celá táto vaša agenda, ktorú ste postavili pred rokmi na zápase proti jednej jedinej opozičnej strane, celá táto agenda a rétorika už ľuďom absolútne nič nehovorí. Už to ľudí nezaujíma, pretože pochopili, že vy ste pre Slovensko to najväčšie zlo. Pochopili, že vy ste ten najväčší prototyp amatéra a hlupáka, ktorý nie je schopný si udržať ani pozíciu vo vláde, ani dôveru občanov, ani post premiéra. Jednoducho tak ako ste pracoval, tak ako ste fungoval, tak ste aj skončil. A preto sa bojíte volieb, preto robíte všetko pre to, aby ste boli čo najdlhšie v tomto parlamente. Ja vám gratulujem a som vám vďačný za to, že vediete stranu OĽANO. Určite pokračujte, nedajte sa nikdy vymeniť.